ประกาศคณะกรรมการกํากับหลักทรัพย์และตลาดหลักทรัพย์ ที่ กน. 14/2544เรื่อง หลักเกณฑ์และวิธีการในการจัดการกองทุนรวมในกรณีที่ผู้ออกตราสารแห่งหนี้หรือลูกหนี้ตามสิทธิเรียกร้องผิดนัดชําระหนี้ อาศัยอํานาจตามความในมาตรา 14 และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ให้ยกเลิก (1) ประกาศคณะกรรมการกํากับหลักทรัพย์และตลาดหลักทรัพย์ ที่ กน. 43/2541 เรื่อง หลักเกณฑ์และวิธีการรับชําระหนี้ด้วยทรัพย์สินอื่นแทนการชําระหนี้ตามตราสารแห่งหนี้ ลงวันที่ 15 พฤศจิกายน พ.ศ. 2541 (2) ประกาศคณะกรรมการกํากับหลักทรัพย์และตลาดหลักทรัพย์ ที่ กน. 3/2542 เรื่อง หลักเกณฑ์และวิธีการรับชําระหนี้ด้วยทรัพย์สินอื่นแทนการชําระหนี้ตามตราสารแห่งหนี้ (ฉบับที่ 2) ลงวันที่ 14 มกราคม พ.ศ. 2542ข้อ ๒ ในประกาศนี้ "กองทุนรวม" หมายความว่า กองทุนปิดและกองทุนเปิด "สิทธิเรียกร้อง" หมายความว่า สิทธิเรียกร้องที่เกิดจากการประกอบธุรกิจของสถาบันการเงิน "สถาบันการเงิน" หมายความว่า สถาบันการเงินตามกฎหมายว่าด้วยดอกเบี้ยเงินให้กู้ยืมของสถาบันการเงิน "บริษัทจัดการ" หมายความว่า บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม "เงินได้สุทธิจากทรัพย์สินที่ได้จากการรับชําระหนี้" หมายความว่า เงินได้จากการจําหน่ายทรัพย์สินที่ได้จากการรับชําระหนี้ด้วยทรัพย์สินอื่น รายได้ที่เกิดจากการจัดหาผลประโยชน์จากทรัพย์สิน ตลอดจนดอกผลที่ได้จากทรัพย์สินดังกล่าว และเงินสํารอง (ถ้ามี) หลังจากหักค่าใช้จ่ายในการได้มา หรือการมีไว้ หรือการจําหน่ายทรัพย์สินนั้น "เงินสํารอง" หมายความว่า จํานวนเงินที่ตั้งสํารองเพื่อเป็นค่าใช้จ่ายในการบริหารทรัพย์สินที่ได้จากการรับชําระหนี้ด้วยทรัพย์สินอื่น "ตัวแทนสนับสนุน" หมายความว่า บุคคลซึ่งบริษัทจัดการตั้งให้เป็นตัวแทนในการขายหรือรับซื้อคืนหน่วยลงทุน "ผู้ดูแลผลประโยชน์" หมายความว่า ผู้ดูแลผลประโยชน์ของกองทุนรวม "ตลาดหลักทรัพย์" หมายความว่า ตลาดหลักทรัพย์แห่งประเทศไทย "สมาคม" หมายความว่า สมาคมที่เกี่ยวเนื่องกับธุรกิจหลักทรัพย์ที่ได้รับอนุญาตและจดทะเบียนกับสํานักงาน โดยมีวัตถุประสงค์เพื่อทําการส่งเสริมและพัฒนาธุรกิจหลักทรัพย์ประเภทที่เกี่ยวกับการจัดการลงทุน "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๓ ในการจัดการกองทุนรวม หากมีการผิดนัดชําระหนี้หรือมีพฤติการณ์ว่าผู้ออกตราสารแห่งหนี้หรือลูกหนี้ตามสิทธิเรียกร้องจะไม่สามารถชําระหนี้ได้ ให้บริษัทจัดการดําเนินการตามหลักเกณฑ์และวิธีการที่กําหนดไว้ในประกาศนี้ เว้นแต่สํานักงานจะผ่อนผันเป็นอย่างอื่นข้อ ๔ กรณีกองทุนรวมที่บริษัทจัดการได้บันทึกมูลค่าตราสารแห่งหนี้หรือสิทธิเรียกร้องเป็นศูนย์ ให้บริษัทจัดการดําเนินการดังต่อไปนี้ (1) แจ้งประเภท จํานวน ชื่อผู้ออกตราสารแห่งหนี้หรือลูกหนี้ตามสิทธิเรียกร้องและเงินสํารอง (ถ้ามี) รวมทั้งวันที่บริษัทจัดการบันทึกมูลค่าตราสารแห่งหนี้หรือสิทธิเรียกร้องเป็นศูนย์ไปยังสํานักงาน ภายในสามวันทําการนับตั้งแต่วันถัดจากวันที่บริษัทจัดการได้บันทึกมูลค่าตราสารแห่งหนี้หรือสิทธิเรียกร้องเป็นศูนย์ (2) จัดให้มีรายละเอียดตาม (1) ไว้ที่สํานักงานใหญ่ สํานักงานสาขาของบริษัทจัดการและสถานที่ติดต่อทุกแห่งของตัวแทนสนับสนุนที่ใช้ในการซื้อขายหน่วยลงทุนของกองทุนรวม ภายในวันทําการถัดจากวันที่บริษัทจัดการได้แจ้งสํานักงานตาม (1) เป็นระยะเวลาอย่างน้อยสามสิบวันข้อ ๕ กรณีกองทุนเปิดที่บริษัทจัดการได้บันทึกมูลค่าตราสารแห่งหนี้หรือสิทธิเรียกร้องเป็นศูนย์ ให้ผู้ถือหน่วยลงทุนทุกรายที่มีชื่ออยู่ในทะเบียนผู้ถือหน่วยลงทุน ณ วันที่บริษัทจัดการได้บันทึกมูลค่าตราสารแห่งหนี้หรือสิทธิเรียกร้องเป็นศูนย์ เป็นผู้มีสิทธิในเงินได้สุทธิจากทรัพย์สินที่ได้จากการรับชําระหนี้ข้อ ๖ กรณีบริษัทจัดการมิได้บันทึกมูลค่าตราสารแห่งหนี้หรือสิทธิเรียกร้องเป็นศูนย์บริษัทจัดการจะรับชําระหนี้ด้วยทรัพย์สินอื่นที่มิใช่หลักประกันเพื่อกองทุนรวมได้ต่อเมื่อได้ระบุรายละเอียดเกี่ยวกับการรับชําระหนี้ด้วยทรัพย์สินอื่นไว้ในโครงการจัดการกองทุนรวม และก่อนการรับชําระหนี้ด้วยทรัพย์สินอื่นที่มิใช่หลักประกันในแต่ละครั้ง บริษัทจัดการต้องได้รับความเห็นชอบจากผู้ถือหน่วยลงทุนตามมติโดยเสียงข้างมากของผู้ถือหน่วยลงทุนซึ่งคิดตามจํานวนหน่วยลงทุนรวมกันเกินกึ่งหนึ่งของจํานวนหน่วยลงทุนที่จําหน่ายได้แล้วทั้งหมดของโครงการจัดการกองทุนรวมนั้น หรือได้รับความเห็นชอบจากผู้ดูแลผลประโยชน์ โดยผู้ดูแลผลประโยชน์ได้ตรวจสอบและแสดงความเห็นพร้อมเหตุผลว่าในขณะนั้นการรับชําระหนี้ด้วยทรัพย์สินดังกล่าว เป็นประโยชน์ต่อผู้ถือหน่วยลงทุนมากกว่าการถือหรือมีไว้ซึ่งตราสารแห่งหนี้หรือสิทธิเรียกร้องนั้น ในการขอความเห็นชอบจากผู้ถือหน่วยลงทุนหรือผู้ดูแลผลประโยชน์ตามวรรคหนึ่ง บริษัทจัดการต้องระบุรายละเอียดเกี่ยวกับทรัพย์สินที่กองทุนรวมจะได้จากการรับชําระหนี้ด้วยทรัพย์สินอื่น มูลค่าของทรัพย์สิน ประมาณการค่าใช้จ่าย เช่น ค่าใช้จ่ายในการได้มาซึ่งทรัพย์สิน ค่าใช้จ่ายในการบริหารทรัพย์สิน และค่าใช้จ่ายในการจําหน่ายทรัพย์สิน เป็นต้น พร้อมเหตุผลและความจําเป็นในการรับชําระหนี้ รวมทั้งต้องจัดให้มีหรือจัดทําเอกสารหลักฐานดังต่อไปนี้ (1) เอกสารหลักฐานซึ่งแสดงให้เห็นได้ว่ามีการผิดนัดชําระหนี้เกิดขึ้น หรือ (2) บทวิเคราะห์และเหตุผลประกอบบทวิเคราะห์ที่บริษัทจัดการจัดทําซึ่งแสดงถึงพฤติการณ์ว่าผู้ออกตราสารแห่งหนี้หรือลูกหนี้ตามสิทธิเรียกร้องจะไม่สามารถชําระหนี้ได้ข้อ ๗ เมื่อบริษัทจัดการได้รับทรัพย์สินมาจากการรับชําระหนี้ด้วยทรัพย์สินอื่น เพื่อกองทุนรวม ให้บริษัทจัดการดําเนินการดังต่อไปนี้ (1) แจ้งประเภท จํานวน และชื่อผู้ออกตราสารแห่งหนี้หรือลูกหนี้ตามสิทธิเรียกร้องวันที่บริษัทจัดการได้รับทรัพย์สินมาจากการรับชําระหนี้ด้วยทรัพย์สินอื่น พร้อมทั้งรายละเอียดเกี่ยวกับทรัพย์สินที่ได้รับโดยมีสาระสําคัญอย่างน้อยเกี่ยวกับทรัพย์สินดังกล่าว มูลค่าทรัพย์สิน ค่าใช้จ่ายในการรับชําระหนี้ด้วยทรัพย์สินอื่น ไปยังสํานักงานภายในสิบห้าวันทําการนับตั้งแต่วันถัดจากวันที่ได้รับทรัพย์สินนั้นมา (2) จัดให้มีรายละเอียดตาม (1) ไว้ที่สํานักงานใหญ่ สํานักงานสาขาของบริษัทจัดการ และสถานที่ติดต่อทุกแห่งของตัวแทนสนับสนุนที่ใช้ในการซื้อขายหน่วยลงทุนของกองทุนรวมภายในวันทําการถัดจากวันที่บริษัทจัดการได้แจ้งสํานักงานตาม (1) เป็นระยะเวลาอย่างน้อยสามสิบวัน กรณีเป็นกองทุนปิด นอกจากการดําเนินการตามวรรคหนึ่งแล้ว ให้บริษัทจัดการระบุไว้ในการประกาศมูลค่าทรัพย์สินสุทธิและมูลค่าหน่วยลงทุนในครั้งถัดจากวันที่ได้รับทรัพย์สินนั้นมาว่า กองทุนรวมมีการรับชําระหนี้ด้วยทรัพย์สินอื่นซึ่งผู้ลงทุนสามารถขอดูรายละเอียดได้ที่สํานักงานใหญ่และสํานักงานสาขาของบริษัทจัดการ ทั้งนี้ ให้ระบุไว้ในการประกาศดังกล่าวไม่น้อยกว่าสามครั้งติดต่อกัน ข้อ ๘ ให้บริษัทจัดการกําหนดราคาทรัพย์สินที่กองทุนรวมได้รับมาจากการรับชําระหนี้ด้วยทรัพย์สินอื่นเพื่อใช้ในการคํานวณมูลค่าทรัพย์สินสุทธิของกองทุนรวมตามหลักเกณฑ์และวิธีการที่สมาคมกําหนดโดยได้รับความเห็นชอบจากสํานักงานข้อ ๙ ให้บริษัทจัดการคํานวณมูลค่าทรัพย์สินสุทธิของกองทุนรวมที่มีการรับชําระหนี้ด้วยทรัพย์สินอื่นดังต่อไปนี้ (1) กรณีกองทุนเปิดที่บริษัทจัดการได้บันทึกมูลค่าตราสารแห่งหนี้หรือสิทธิเรียกร้องเป็นศูนย์ บริษัทจัดการไม่ต้องนําทรัพย์สินที่ได้จากการรับชําระหนี้ด้วยทรัพย์สินอื่น และเงินได้สุทธิจากทรัพย์สินที่ได้จากการรับชําระหนี้ มารวมคํานวณมูลค่าทรัพย์สินสุทธิของกองทุนรวม (2) กรณีกองทุนเปิดที่บริษัทจัดการมิได้บันทึกมูลค่าตราสารแห่งหนี้หรือสิทธิเรียกร้องเป็นศูนย์ หรือกรณีกองทุนปิด บริษัทจัดการต้องนําทรัพย์สินที่ได้จากการรับชําระหนี้ด้วยทรัพย์สินอื่น มารวมคํานวณมูลค่าทรัพย์สินสุทธิของกองทุนรวม ข้อ ๑๐ ให้บริษัทจัดการดําเนินการกับทรัพย์สินที่ได้จากการรับชําระหนี้ด้วย ทรัพย์สินอื่น ดังต่อไปนี้ (1) กรณีกองทุนเปิดที่บริษัทจัดการได้บันทึกมูลค่าตราสารแห่งหนี้หรือสิทธิเรียกร้องเป็นศูนย์ ให้บริษัทจัดการจําหน่ายทรัพย์สินที่ได้จากการรับชําระหนี้ด้วยทรัพย์สินอื่นในโอกาสแรกที่สามารถกระทําได้โดยคํานึงถึงประโยชน์ของผู้ถือหน่วยลงทุนเป็นสําคัญ เว้นแต่ในกรณีที่ผู้ถือหน่วยลงทุนที่มีสิทธิในเงินได้สุทธิจากทรัพย์สินที่ได้จากการรับชําระหนี้ตกลงรับชําระหนี้ด้วยทรัพย์สินดังกล่าวแทนเงิน ทั้งนี้ ตามที่กําหนดไว้ในโครงการจัดการกองทุนรวมและตามหลักเกณฑ์และวิธีการที่สมาคมกําหนดโดยได้รับความเห็นชอบจากสํานักงาน ในระหว่างที่บริษัทจัดการยังไม่สามารถจําหน่ายทรัพย์สินที่ได้จากการรับชําระหนี้ด้วยทรัพย์สินอื่น บริษัทจัดการอาจจัดหาผลประโยชน์จากทรัพย์สินดังกล่าวก็ได้ (2) กรณีกองทุนเปิดที่บริษัทจัดการมิได้บันทึกมูลค่าตราสารแห่งหนี้หรือสิทธิเรียกร้องเป็นศูนย์ หรือกรณีกองทุนปิด ให้บริษัทจัดการดําเนินการกับทรัพย์สินที่ได้จากการรับชําระหนี้ด้วยทรัพย์สินอื่นดังกล่าวตามหลักเกณฑ์ดังนี้ (ก) กรณีเป็นทรัพย์สินประเภทที่กองทุนรวมนั้นสามารถลงทุนในหรือมีไว้ได้ บริษัทจัดการอาจมีไว้ซึ่งทรัพย์สินดังกล่าวต่อไปเพื่อเป็นทรัพย์สินของกองทุนรวมก็ได้ ทั้งนี้ หากทรัพย์สินดังกล่าวเป็นอสังหาริมทรัพย์ บริษัทจัดการอาจจัดหาผลประโยชน์จากอสังหาริมทรัพย์ดังกล่าวได้ตามหลักเกณฑ์ที่กําหนดไว้ในประกาศสํานักงานว่าด้วยหลักเกณฑ์ เงื่อนไข และวิธีการจัดหาผลประโยชน์จากอสังหาริมทรัพย์ของกองทุนรวมอสังหาริมทรัพย์และสิทธิเรียกร้อง (ข) กรณีเป็นทรัพย์สินประเภทที่กองทุนรวมนั้นไม่สามารถลงทุนในหรือมีไว้ได้ บริษัทจัดการต้องจําหน่ายทรัพย์สินดังกล่าวในโอกาสแรกที่สามารถกระทําได้โดยคํานึงถึงประโยชน์ของผู้ถือหน่วยลงทุนเป็นสําคัญ และในระหว่างที่บริษัทจัดการยังไม่สามารถจําหน่ายทรัพย์สินดังกล่าว บริษัทจัดการอาจจัดหาผลประโยชน์จากทรัพย์สินดังกล่าวก็ได้ ในกรณีที่มีค่าใช้จ่ายในการบริหารทรัพย์สิน ให้บริษัทจัดการจ่ายจากทรัพย์สินของกองทุนรวม เว้นแต่กรณีกองทุนเปิดที่บริษัทจัดการบันทึกมูลค่าตราสารแห่งหนี้หรือสิทธิเรียกร้องเป็นศูนย์ ให้บริษัทจัดการจ่ายจากเงินสํารอง รายได้หรือผลประโยชน์ที่ได้จากการบริหารทรัพย์สินนั้นข้อ ๑๑ เมื่อมีเงินได้สุทธิจากทรัพย์สินที่ได้จากการรับชําระหนี้ด้วยทรัพย์สินอื่นเพื่อกองทุนรวมในแต่ละครั้ง ให้บริษัทจัดการเฉลี่ยเงินได้สุทธิจากทรัพย์สินที่ได้จากการรับชําระหนี้ด้วยทรัพย์สินอื่นคืนให้แก่ผู้ถือหน่วยลงทุนของกองทุนเปิดตามข้อ 5 ภายในสี่สิบห้าวันนับตั้งแต่วันถัดจากวันที่มีเงินได้สุทธิจากทรัพย์สินที่ได้จากการรับชําระหนี้ และให้แจ้งรายละเอียดเกี่ยวกับการเฉลี่ยเงินคืนไปยังสํานักงานภายในสิบห้าวันทําการนับตั้งแต่วันถัดจากวันที่บริษัทจัดการได้เฉลี่ยเงินคืน เว้นแต่สํานักงานจะผ่อนผันระยะเวลาการเฉลี่ยเงินคืนเป็นอย่างอื่น ในการเฉลี่ยเงินคืนในแต่ละครั้งตามวรรคหนึ่ง หากบริษัทจัดการมีเหตุผลแสดงให้เห็นว่าเงินได้สุทธิจากทรัพย์สินที่ได้จากการรับชําระหนี้ไม่คุ้มกับภาระค่าใช้จ่ายในการเฉลี่ยเงินคืนให้แก่ผู้ถือหน่วยลงทุน บริษัทจัดการอาจนําเงินได้สุทธิจากทรัพย์สินที่ได้จากการรับชําระหนี้ดังกล่าวไปรวมจ่ายในโอกาสแรกที่การเฉลี่ยเงินคืนให้แก่ผู้ถือหน่วยลงทุนจะคุ้มกับภาระค่าใช้จ่ายก็ได้ ทั้งนี้ หากได้มีการจําหน่ายทรัพย์สินที่ได้จากการรับชําระหนี้ด้วยทรัพย์สินอื่นจนครบถ้วนแล้ว และปรากฏว่าเงินได้สุทธิจากทรัพย์สินที่ได้จากการรับชําระหนี้นั้นไม่คุ้มกับภาระค่าใช้จ่ายในการเฉลี่ยเงินคืน บริษัทจัดการอาจนําเงินได้สุทธิจากทรัพย์สินที่ได้จากการรับชําระหนี้ดังกล่าวมารวมคํานวณเป็นมูลค่าทรัพย์สินสุทธิของกองทุนรวมก็ได้ บริษัทจัดการจะดําเนินการตามหลักเกณฑ์ที่กําหนดในวรรคสองได้ต่อเมื่อได้ระบุรายละเอียดหลักเกณฑ์ตามวรรคสองไว้ในโครงการจัดการกองทุนรวมแล้วข้อ ๑๒ กองทุนเปิดที่บริษัทจัดการได้บันทึกมูลค่าตราสารแห่งหนี้หรือสิทธิเรียกร้องเป็นศูนย์ หากต่อมาปรากฏว่าบริษัทจัดการได้รับชําระหนี้ตามตราสารแห่งหนี้หรือสิทธิเรียกร้องดังกล่าวเป็นเงิน ให้บริษัทจัดการปฏิบัติตามความในข้อ 11 โดยอนุโลมข้อ ๑๓ ในกรณีที่บริษัทจัดการใดได้บันทึกมูลค่าตราสารแห่งหนี้หรือสิทธิเรียกร้องเป็นศูนย์ก่อนวันที่ประกาศนี้ใช้บังคับ ให้ดําเนินการเกี่ยวกับทรัพย์สินที่ได้จากการรับชําระหนี้ด้วยทรัพย์สินอื่นเพื่อกองทุนรวมตามประกาศนี้ ยกเว้นความในข้อ 4 และข้อ 5 และให้ผู้ถือหน่วยลงทุนทุกรายที่มีชื่ออยู่ในทะเบียนผู้ถือหน่วยลงทุน เป็นผู้มีสิทธิในเงินได้สุทธิจากทรัพย์สินที่ได้จากการรับชําระหนี้ตามหลักเกณฑ์ดังต่อไปนี้ แทน (1) กรณีกองทุนปิด ให้ผู้ถือหน่วยลงทุนทุกรายที่มีชื่ออยู่ในทะเบียนผู้ถือหน่วยลงทุนณ วันเลิกโครงการจัดการกองทุนปิด เป็นผู้มีสิทธิในเงินได้สุทธิจากทรัพย์สินที่ได้จากการรับชําระหนี้ (2) กรณีกองทุนเปิด ให้ผู้ถือหน่วยลงทุนทุกรายที่มีชื่ออยู่ในทะเบียนผู้ถือหน่วยลงทุนณ วันที่ได้รับทรัพย์สินนั้นมา หรือวันที่บริษัทจัดการได้บันทึกมูลค่าตราสารแห่งหนี้หรือสิทธิเรียกร้องเป็นศูนย์ เป็นผู้มีสิทธิในเงินได้สุทธิจากทรัพย์สินที่ได้จากการรับชําระหนี้ (3) กรณีที่กองทุนรวมได้รับทรัพย์สินจากการรับชําระหนี้ด้วยทรัพย์สินอื่นมาในขณะที่เป็นกองทุนปิด แต่ต่อมาได้ขอแก้ไขเป็นกองทุนเปิดโดยมิได้จําหน่ายทรัพย์สินดังกล่าวก่อนการเปลี่ยนประเภทโครงการจัดการกองทุนรวมเป็นกองทุนเปิด ให้ผู้ถือหน่วยลงทุนทุกรายที่มีชื่ออยู่ในทะเบียนผู้ถือหน่วยลงทุน ณ วันครบกําหนดอายุโครงการจัดการกองทุนปิดเดิม เป็นผู้มีสิทธิในเงินได้สุทธิจากทรัพย์สินที่ได้จากการรับชําระหนี้ เว้นแต่ในกรณีที่มีการเปลี่ยนประเภทโครงการดังกล่าวก่อนครบกําหนดอายุโครงการจัดการกองทุนปิดเดิม ให้ผู้ถือหน่วยลงทุนทุกรายที่มีชื่ออยู่ในทะเบียนผู้ถือหน่วยลงทุนในสองวันก่อนวันที่บริษัทจัดการยื่นคําขอแก้ไขเพิ่มเติมรายการทางทะเบียนต่อสํานักงานเป็นโครงการจัดการกองทุนเปิดเป็นผู้มีสิทธิในเงินได้สุทธิจากทรัพย์สินที่ได้จากการรับชําระหนี้ข้อ ๑๔ ประกาศนี้ให้ใช้บังคับตั้งแต่วันที่ 16 มิถุนายน พ.ศ. 2544 เป็นต้นไปผู้มีอํานาจลงนาม - ประกาศ ณ วันที่ 6 มิถุนายน พ.ศ. 2544 (นายสมคิด จาตุศรีพิทักษ์)รัฐมนตรีว่าการกระทรวงการคลังประธานกรรมการ คณะกรรมการกํากับหลักทรัพย์และตลาดหลักทรัพย์